Pracovný dokument útvarov Komisie Sprievodný dokument k Návrh smernice Európskeho Parlamentu a Rady o ochrane spotrebiteľov vzhľadom na určité aspekty časovo vymedzeného užívania nehnuteľností, dlhodobých dovolenkových produktov, ďalšieho predaja a výmeny - Posúdenie vplyvu revízie smernice o časovo vymedzenom užívaní nehnuteľností (94/47/ES) - Zhrnutie {KOM(2007) 303 v konečnom znení} {SEK(2007) 743} /* SEK/2007/0744 v konečnom znení */





[pic] | KOMISIA EURÓPSKYCH SPOLOČENSTIEV | Brusel 7.6.2007 SEK(2007) 744 PRACOVNÝ DOKUMENT ÚTVAROV KOMISIE Sprievodný dokument k Návrh SMERNICE EURÓPSKEHO PARLAMENTU A RADY o ochrane spotrebiteľov vzhľadom na určité aspekty časovo vymedzeného užívania nehnuteľností, dlhodobých dovolenkových produktov, ďalšieho predaja a výmeny POSÚDENIE VPLYVU revízie smernice o časovo vymedzenom užívaní nehnuteľností (94/47/ES) ZHRNUTIE {KOM(2007) 303 v konečnom znení}{SEK(2007) 743} ÚVOD Timeshare (časovo vymedzené užívanie nehnuteľností a iného majetku) je právo stráviť určité časové obdobie (napr. jeden alebo viac týždňov) v zariadení určenom na dovolenku vo vymedzenom alebo vymedziteľnom období v roku počas troch rokov alebo dlhšie. Smernicou o časovo vymedzenom užívaní nehnuteľností (94/47/ES) (ďalej len „smernica“) sa ustanovuje ochrana spotrebiteľov, okrem iného aj pokiaľ ide o predbežné informácie o zmluve, ktoré dostávajú spotrebitelia, ich právo odstúpiť od zmluvy počas lehoty minimálne 10 dní, zákaz zálohových platieb počas tejto lehoty a jazyk zmluvy. Začiatkom roku 2006 sa začala rozsiahla verejná konzultácia, ktorej súčasťou boli dva dotazníky na vyjadrenie názorov zúčastnených strán a konzultačný dokument, v ktorom sa ustanovujú dve hlavné problematické oblasti na preskúmanie. Konzultácia vyvrcholila rozsiahlym workshopom zúčastnených strán, ktorý sa konal v júli 2006. Pri posúdení vplyvu, ktoré sprevádza tento návrh novej smernice v uvedenom sektore, ide o skombinovanie výsledkov konzultačného procesu týkajúceho sa špecifických otázok do troch pravdepodobných strategických možností. Zahrnutá je tu analýza vplyvu každej možnosti a každé opatrenie v rámci jednotlivých možností. S cieľom umožniť celkové uplatňovanie a preskúmať príslušné riziká a výhody sa prijal analytický postup. Posúdenie vplyvu preto zahŕňa tabuľky, v ktorých sa niekoľkými vetami vyjadruje súhrn hlavných dôsledkov možných kombinácií zvažovaných opatrení. VYMEDZENIE PROBLÉMU Od prijatia smernice v roku 1994 došlo v dôsledku vývoja na trhu k podstatným zmenám na trhu vrátane objavenia sa nových produktov, ktoré právne predpisy o časovo vymedzenom užívaní nehnuteľností nepokrývajú. Tieto produkty sa uvádzajú na trh podobným spôsobom a sú z hospodárskeho hľadiska vo veľkej miere podobné časovo vymedzenému užívaniu nehnuteľností v tom zmysle, že podstatná časť platby sa uskutoční vopred a po nej nasledujú platby za neskoršie skutočné využívanie dovolenkového ubytovacieho zariadenia (bez alebo vrátane cestovania). Obchádzanie právnych predpisov zo strany týchto produktov spôsobilo spotrebiteľom a zákonným spoločnostiam závažné problémy, o čom svedčia mnohé sťažnosti podané Európskym spotrebiteľským centrám, spotrebiteľským organizáciám a iným verejným orgánom. Z hospodárskeho hľadiska možno časovo vymedzené užívanie nehnuteľností a iného majetku a podobné produkty opísať ako kombináciu opakovaného prenájmu majetku a služieb (napr. údržba majetku). V zmluvách sa bežne ustanovujú opakované pobyty v dovolenkových ubytovacích zariadeniach. Miera, do akej je miesto ubytovania alebo obdobie jeho užívania špecifikované, je rôzna. Dovolenkové kluby poskytujúce zľavy môžu pokrývať aj dopravu a doprava môže byť takisto súčasťou služieb ponúkaných na báze výmeny. Zmluvy vedú k vážnym finančným záväzkom pre spotrebiteľov predstavujúcim úvodný paušálny poplatok a následné ročné platby (ktorých výška závisí od typu ponúkaného ubytovania, sezóny a druhov služieb) na obdobie trvania zmluvy. V prípade dlhodobých dovolenkových produktov, ako napr. dovolenkové kluby poskytujúce zľavy, môže byť vstupný poplatok nižší ako cena, ktorú je potrebné zaplatiť za časovo vymedzené užívanie nehnuteľností alebo podobné produkty, no platby, ktoré treba vykonať za každý pobyt, môžu byť vyššie ako ročné spravovacie poplatky, ktoré uhrádzajú majitelia svojho podielu na časovo vymedzenom užívaní nehnuteľností a iného majetku. Ak sa spotrebiteľ zapojí do výmennej schémy, vzniknú mu náklady vo forme ročných členských poplatkov a/alebo poplatkov súvisiacich s každou uskutočnenou výmenou. Zmluvy o ďalšom predaji bežne zahŕňajú jednorazový poplatok pokrývajúci napríklad náklady súvisiace s marketingom a správne poplatky, ktoré spotrebiteľ musí často uhradiť vopred. Uvedené transakcie často zahŕňajú niekoľko subjektov (pozri prílohu II k Posúdeniu vplyvu), napr. developera rezortu časovo vymedzeného užívania nehnuteľností a iného majetku, spoločnosť, ktorá uvádza produkt na trh, správcu trustu, ktorý zariadenia vlastní a spoločnosť spravujúcu daný rezort. Výmenu obdobia v systéme časovo vymedzeného užívania nehnuteľností zabezpečuje príslušná spoločnosť a možnosť uskutočniť výmenu je podmienená členstvom vo výmennom klube, ktorý sa často ako produkt uvádza na trh a predáva v spojení s predajom časovo vymedzeného užívania nehnuteľností. Ak má spotrebiteľ záujem predať svoj podiel v systéme časovo vymedzeného užívanie nehnuteľností, môže sa s agentom, ktorý tento predaj sprostredkúva, uzavrieť zmluva o ďalšom predaji, zatiaľ čo samostatnú kúpnopredajnú zmluvu uzatvára predávajúci spotrebiteľ a iný spotrebiteľ. Časovo vymedzené užívanie nehnuteľností a podobné produkty, ako aj dlhodobé zmluvy o dovolenkových produktoch majú väčšinou cezhraničný charakter a/alebo k uzavretiu takejto zmluvy často dochádza v krajine inej ako je domovská krajina spotrebiteľa alebo v krajine, inej ako je krajina, kde sa nehnuteľnosť nachádza. V prípade ďalšieho predaja môže spotrebiteľa v jeho domovskej krajine osloviť agent, ktorý predaj sprostredkúva, z inej krajiny, zatiaľ čo rezort, s ktorým je časovo vymedzené užívanie, ktoré je predmetom predaja, spojené, sa môže nachádzať v tretej krajine. Výmenné schémy ponúkajú ubytovanie na celom svete a preto zahŕňajú spoločnosti, nehnuteľnosti a iný majetok a služby v mnohých rôznych krajinách. Vo všeobecnosti sú zmluvy právne zložité. Na základe sťažností spotrebiteľov sa zdá, že rozdelenie zodpovednosti medzi rôzne strany nie je pre predávajúceho vždy jasné. Typickým príkladom sú služby, ktoré sľubujú predajné prezentácie a ktoré v skutočnosti k dispozícii nie sú. V mnohých prípadoch rezort alebo manažérska spoločnosť reaguje argumentom, že tieto dve spoločnosti nie sú prepojené a preto nenesú zodpovednosť za sľuby, ktoré spotrebitelia dostali počas prezentácie. Hoci to môže byť pravda, z údajov v sťažnostiach vyplýva, že spotrebiteľ to nemusí vždy tak pochopiť, keďže vníma osobu, ktorá daný produkt predáva ako osobu, ktorá zároveň celý rezort reprezentuje. STRATEGICKÉ MOžNOSTI Posúdenie vplyvu bolo zamerané na vplyvy týchto troch hlavných strategických možností, ktoré sa v ňom zároveň analyzovali: 1. Žiadne kroky 2. Vertikálna revízia smernice (s rôznymi čiastkovými možnosťami) 3. Nelegislatívne opatrenie ( s troma čiastkovými možnosťami) OčAKÁVANÉ VPLYVY Výsledky analýzy naznačujú, že možnosť status quo (možnosť 1) by mala negatívne následky pre väčšinu zúčastnených strán a že zo smernice v súčasnej podobe by malo výhodu len málo z nich. To isté platí v prípade nelegislatívneho opatrenia (možnosť 3), pri ktorom by väčšina otázok, ktoré sa v procese revízie označia ako problematické, zostala nevyriešená. Z analýzy vplyvu možnosti vertikálnej revízie smernice (možnosť 2) na druhej strane vyplýva, že táto možnosť by zabezpečila lepšie výsledky na trhu pre väčšinu zapojených zúčastnených strán. Jej hlavné očakávané vplyvy sú tieto: Ekonomické vplyvy Vplyv na spotrebiteľov: Spotrebiteľom by sa pri kúpe týchto produktov poskytli práva a ochrana. - Pravdepodobnosť zvýšenia dôvery spotrebiteľa, keďže spotrebiteľ kupujúci tieto produkty bude teraz chránený prostredníctvom lehoty na zváženie a iných práv. - Spotrebitelia budú s menšou pravdepodobnosťou vystavení nečestným prevádzkovateľom a podvodom, keďže regulačné pokrytie pravdepodobne tieto prvky z trhu vytlačí. - Zvýšená ochrana pre spotrebiteľov, keďže informácie týkajúce sa zmluvy, ktoré sa im poskytnú, budú už lepšie. - Jasnejšie a transparentnejšie práva pre spotrebiteľov v celej EÚ. Vplyv na spoločnosti: - Pokiaľ ide o lehotu na zváženie, konzistentnosť v celej EÚ povedie k právnej istote. - Zníženie nákladov na právne poradenstvo. - Ľahšie vykonanie cezhraničných prevodov v dôsledku odstránenia cezhraničnej roztrieštenosti súvisiacej s rozdielmi v lehote na zváženie. - Vylepšený imidž produktov a zvýšená dôvera spotrebiteľa pravdepodobne posilní predaj v uvedenom sektore. - Požiadavkami na aktualizáciu jazyka sa zjednodušia zmluvné záväzky spoločností voči spotrebiteľovi. - Regulačné pokrytie týchto produktov s veľkou pravdepodobnosťou vytlačí z trhu nečestných obchodníkov. - Odstráni sa nekalá súťaž oprávnených spoločností časovo vymedzeného užívania nehnuteľností, pretože prevádzkovatelia nových produktov už budú musieť spĺňať požiadavky týchto právnych predpisov. - MSP budú mať z celkového vylepšenia, pokiaľ ide o fungovanie trhu, pravdepodobne rovnaké výhody ako väčší prevádzkovatelia. - Nie je pravdepodobné, že vzniknú neúmerné správne poplatky. Trhové dôkazy naznačujú, že seriózne a zákonné spoločnosti už zabezpečujú poskytovanie informácií usporiadaným a transparentným spôsobom, pričom často presahujú požiadavky uvedenej smernice. Odhady dodatočných správnych poplatkov, ktoré sa vzťahujú na preferovanú strategickú možnosť (možnosť 2) predstavujú 202 541 EUR v porovnaní s 279 794 EUR uloženými súčasnou smernicou. Vplyv na investičné toky a konkurencieschopnosť - Ak sa bude môcť očakávať, že regulácia týchto produktov zlepší situáciu na trhu, EÚ sa stane atraktívnejšou lokalitou pre investičné fondy tak pre európske, ako aj medzinárodné spoločnosti. Dôkazom toho sú vyššie investície do časovo vymedzeného užívania nehnuteľností a iného majetku, a to najmä v USA, na Blízkom východe a v Ázii. Sociálne vplyvy - Väčší dopyt po práci a následné vytváranie pracovných miest v regiónoch zásobujúcich odvetvie časovo vymedzeného užívania nehnuteľností a iného majetku v priebehu jeho vývoja. - Rozmanitosť ľudských zdrojov v priemyselnom odvetví cestovného ruchu a následný dopyt po rôznych odbornostiach v oblasti cestovného ruchu. - Menšie ujmy pre spotrebiteľov na trhu časovo vymedzeného užívania nehnuteľností a iného majetku keďže revidovanými právnymi predpismi sa v tomto sektore zužuje rozsah pôsobnosti pre trestnú/nečestnú činnosť. Vplyv na životné prostredie - Za predpokladu, že lepším regulačným prostredím v oblasti časovo vymedzeného užívania nehnuteľností sa vytvoria lepšie podmienky pre rozvoj trhu s časovo vymedzeným užívaním nehnuteľností a iného majetku (najmä v zmysle uvedených hospodárskych argumentov), je logické, že sa očakáva rozmach existujúcich rezortov časovo vymedzeného užívania nehnuteľností a vytvorenie nových, čím sa uspokojí dopyt spotrebiteľov. Je možné, že tento proces bude mať vplyv aj na životné prostredie. Podľa názorov odborníkov je však vývoj časovo vymedzeného užívania nehnuteľností a iného majetku v súlade s prísnymi environmentálnymi normami v zmysle európskych aj vnútroštátnych právnych predpisov. - Preto sa neočakáva, že by mal návrh revidovanej smernice vplyv na životné prostredie. POROVNANIE JEDNOTLIVÝCH STRATEGICKÝCH MOžNOSTÍ Strategické možnosti Cieľ | Možnosť 1: Žiadne kroky | Možnosť 2: Vertikálna revízia smernice 94/47/ES | Možnosť 3: Nelegislatívne opatrenie | VŠEOBECNÉ CIELE | Podporiť dôveru spotrebiteľov a spoločností na vnútornom trhu pomocou vysokého stupňa ochrany, odstránenia prekážok na vnútornom trhu a regulačného zjednodušenia uplatňovaním princípov lepšieho riadenia. | Táto možnosť nezaručuje žiaden pokrok, keďže spotrebiteľom by naďalej nebola poskytovaná ochrana pri kúpe produktov nespadajúcich do rozsahu pôsobnosti uvedenej smernice; spoločnosti by boli vystavené konkurencii zo strany nečestných obchodníkov; a vnútorný trh by bol v dôsledku rozdielnych vnútroštátnych predpisov (napr. vzťahujúcich sa na lehotu na zváženie) naďalej nejednotný | Dôvera spotrebiteľa sa pravdepodobne podporí rozšírením ustanovení o ochrane spotrebiteľa na nové produkty; odstránenie nekalej súťaže by bolo v prospech spotrebiteľov, pričom by v dôsledku navrhovanej regulácie neboli vystavení neprimeraným správnym nákladom; prekážky na vnútornom trhu by sa odstránili prijatím úplne harmonizovanej 14 dňovej lehoty na zváženie v celej EÚ. Zjednodušenie dosiahnuté ľahšími požiadavkami na jazyk a jasným a aktualizovaným zoznamom predbežných informácii o zmluve/zmluvných požiadaviek. Lepšia podpora právnych predpisov sa dosiahne zaradením príslušných predpisov do novej smernice. | Potvrdilo sa, že samoregulácia v tomto priemyselnom sektore mala istý vplyv na riadenie niektorých obchodných praktík, no nemôže vyplniť regulačné medzery; to isté by platilo v prípade možnosti lepšieho uplatňovania existujúcich právnych predpisov týkajúcich sa ochrany spotrebiteľa; kampane zamerané na informovanosť spotrebiteľov by mohli mať pozitívny vplyv, no nemožno očakávať zlepšenie dôvery spotrebiteľa, ani vyriešenie problému nedostatočnej regulácie produktov, ktoré sa objavili po prijatí uvedenej smernice. | 1. Rozšírenie rozsahu ochrany spotrebiteľ ocení pri zaplatení členstva v systéme časovo vymedzeného užívania nehnuteľností a jemu podobných produktov, ako aj pri ďalšom predaji a výmenných schémach. | Žiaden pokrok smerom k naplneniu toho cieľa. | Možnosť 2, ktorá zahŕňa rozšírenie pokrytia právnych predpisov vzťahujúcich sa na tieto produkty, je len jednou z troch preskúmaných možností, prostredníctvom ktorej možno dosiahnuť tento cieľ. | Lepším uplatňovaním existujúcich právnych predpisov by sa mohli eliminovať niektoré podvodné činnosti. Samoreguláciou možno takisto dosiahnuť niektoré výsledky; spotrebiteľom by sa však stále neposkytla právna ochrana pri kúpe uvedených produktov. | 3. V prípade vhodnosti úplná harmonizácia ustanovení týkajúcich sa ochrany spotrebiteľa súvisiacich s časovo vymedzeným užívaním nehnuteľností a jemu podobnými produktami, dovolenkovými klubmi poskytujúcimi zľavy, so zmluvami o ďalšom predaji a výmene v celej EÚ (ako napr. požiadavky na informácie). | Žiaden pokrok smerom k naplneniu toho cieľa v tomto štádiu. | Možnosť 2 zahŕňa úplnú harmonizáciu požiadaviek na informácie pre spotrebiteľov, odstránenie rozdielov medzi jednotlivými členskými štátmi, zníženie nákladov na právne poradenstvo a zvýšenie právnej istoty. | Žiaden pokrok smerom k naplneniu toho cieľa. | OPERATÍVNE CIELE | 1. Umožniť rozvoj zákonných spoločností v rámci celej EÚ pomocou ich ochrany pred nekalou súťažou a odstránením prekážok v cezhraničnom obchode. | Žiaden pokrok smerom k naplneniu toho cieľa. | Možnosť 2 vedie k dosiahnutiu pokroku pri odstraňovaní prekážok v cezhraničnom obchode; Čo je dôležitejšie, očakáva sa, že bude viesť k lepším výsledkom v obchode, keďže spotrebiteľ nebude vystavený nekalým súťažiam obchodníkov, na ktorých sa nevzťahuje táto úprava. To je možné dosiahnuť bez vysokých správnych poplatkov. | Žiaden pokrok smerom k naplneniu toho cieľa. | 2. Zabezpečenie účinného uplatňovania | Žiaden pokrok smerom k naplneniu toho cieľa. | Možnosť 2 vedie k naplneniu tohto cieľa, keďže súčasťou predbežného návrhu sú špecifické ustanovenia týkajúce sa uplatňovania právnych predpisov zo strany členských štátov. | Možnosť 3 by mohla viesť k dosiahnutiu určitého pokroku pri napĺňaní tohto konkrétneho cieľa, no nevyriešili by sa ňou ostatné označené problémy. | 3. Umožniť spotrebiteľom rozhodovanie na základe informácií | Žiaden pokrok smerom k naplneniu toho cieľa. | Možnosť 2 vedie k dosiahnutiu tohto cieľa prostredníctvom zahrnutia jasného a aktualizovaného zoznamu požiadaviek na informácie, ktoré sa majú poskytnúť spotrebiteľom. | Možnosť 3 by mohla viesť k dosiahnutiu značného pokroku pri napĺňaní tohto konkrétneho cieľa, no nevyriešili by sa ňou ostatné označené problémy. | SPRÁVNE NÁKLADY V súlade s usmerneniami Komisie sa v tomto posúdení vplyvu bližšie preskúmali správne náklady, ktoré by vznikli následkom využitia uvedených troch strategických možností, ktoré sa v súčasnosti zvažujú. V porovnaní s úrovňou správnych nákladov podľa súčasnej smernice (279 794 EUR) predstavujú čisté dodatočné náklady na základe návrhu Komisie na revidovanú smernicu sumu 202 541 EUR. Táto suma sa na európskej úrovni považuje za veľmi nízku vzhľadom na výhody, ktoré táto regulačná možnosť predstavuje. Pokiaľ ide o náklady na spoločnosti, nepokladajú sa za nadmerne vysoké ani za neprimerané vzhľadom na rozsah problému. Viac podrobností o uvedených odhadoch a metodológii použitej na ich dosiahnutie možno nájsť v prílohe I Hodnotenia vplyvu. ZÁVER Možnosť 2 predstavuje najpriaznivejší pomer medzi výhodami a nevýhodami a preto je navrhnutá ako optimálne riešenie na revíziu uvedenej smernice. Uplatnením možnosti 2 sa rozšíria ustanovenia o ochrane spotrebiteľa uvedenej smernice na nové a problematické oblasti produktov vrátane dovolenkových klubov poskytujúcich zľavy, produktov podobných časovo vymedzenému užívaniu nehnuteľností, ďalšieho predaja a výmeny, a to bez toho, aby z nej pre spoločnosti vyplývali prehnané záväzky. V zmysle tohto návrhu sa spotrebiteľom poskytujú zákonné práva (ako napr. právo na lehotu na odstúpenie) a ochrana pri nákupe týchto produktov, čo prispieva k dôvere spotrebiteľa. Dôveru na trhu možno posilniť formou vyvinutia tlaku na nečestných prevádzkovateľov, aby prevádzkovali svoje spoločnosti zákonným spôsobom alebo, v opačnom prípade, formou právnych sankcií. Okrem toho sa úplne harmonizovanou 14 dňovou lehotou na odstúpenie poskytne spotrebiteľom istota a jednoduchšie právne prostredie na prevádzkovanie spoločností. Spoločnostiam sa v zmysle novej smernice vytvoria rovnaké východiskové podmienky. Zatiaľ čo prevádzkovatelia časovo vymedzeného užívania nehnuteľností sú v súčasnej dobe povinní spĺňať ustanovenia tejto smernice, spoločnosti predávajúce dlhodobé dovolenkové produkty, ako napr. dovolenkové kluby poskytujúce zľavy, fungujú v rovnakom sektore, zameriavajú sa na tých istých spotrebiteľov a ponúkajú produkty, ktoré možno pokladať za alternatívne produkty časovo vymedzeného užívania nehnuteľností, no ešte sa na ne nevzťahujú záväzky stanovené v tejto smernici. Tento faktor môže byť aspoň čiastočne dôvodom vzostupného trendu v priemyselnej oblasti časovo vymedzeného užívania nehnuteľností v Európe. Nová smernica je zameraná na zlepšenie tejto situácie, a to vyriešením problému nekalej súťaže a vytlačenia nečestných prvkov z trhu. Očakáva sa, že tieto ciele sa dosiahnu bez vzniku závažných alebo neprimeraných správnych nákladov, ku ktorému by došlo, ak by sa zaviedli napríklad požiadavky na vydávanie odborných osvedčení.